Woolworths-filiaal huur nou net sy grootste winkel | Netwerk24
Deur Hanlie Stadler 12 Maart 2021 09:19
Die David Jones-afdelingswinkel in Elizabethstraat, Sydney. Foto: David Jones
Die afdelingswinkel David Jones is voortaan slegs die huurder van sy eerste en grootste winkel, die ikoniese Elizabethstraat-gebou in Sydney.
Woolworths, wat David Jones besit, het Vrydag aangekondig dat die gebou nou finaal teen A$510 miljoen aan 'n konsortium bekend as Charter Hall verkoop is. Die transaksie is in Desember aangekondig.
Die opbrengs word gebruik om skuld te delg.
Dit maak dit ook moontlik om die finansiering van David Jones en Country Road, nog 'n Woolies-filiaal Doer Onder, te skei.
So 'n stap sou nodig wees indien Woolworths enigeen van die twee wou verkoop.
Roy Bagattini, uitvoerende hoof, het onlangs aan Netwerk24 gesê dat hulle nie aktief na 'n koper vir David Jones opsoek is nie.
"Ek is nie daartoe verbind om David Jones te verkoop nie, maar as uitvoerende hoof sou dit nalatig van my wees as ek nie alle opsies oorweeg nie."
Bagattini het ook beklemtoon dat die omkeerplan met David Jones eers voltrek sou moet word voordat dit 'n aanloklike bate is.
LEES OOK: David Jones nog nie te koop
Die gebou van elf verdiepings in Elizabethstraat, oorkant Sydney se Hyde Park, word as David Jones se vlagskipwinkel beskou. (Die amptelike straatadres is Castlereaghstraat 86 tot 108.)
LEES OOK: Woolworths verkoop David Jones se grootste winkel
Die winkel het sy deure in 1927 oopgemaak. Kort ná die Tweede Wêreldoorlog in 1947 het Christian Dior sy eerste modevertoning buite Parys daar aangebied, en 'n staatsbanket is in 1954 vir koningin Elizabeth in die restaurant op die sewende verdieping gehou.
David Jones sal voortgaan om die eiendom vir 'n aanvanklike termyn van 20 jaar te huur, met vyf opsies om die kontrak vir nog tien jaar elk te verleng, dus 'n totale tydperk van 70 jaar.